2.  ปัจจัยความเสี่ยง

    1.  ความเสี่ยงจากการจัดหาพื้นที่เช่า

การเลือกทำเลที่เหมาะสมเป็นหนึ่งในปัจจัยความสำเร็จหรือการเติบโตของการดำเนินธุรกิจร้านอาหาร
โดยบริษัทมีช่องทางการจำหน่ายในสาขาร้านอาหารที่ตั้งอยู่ในห้างสรรพสินค้า โมเดิร์นเทรด
และศูนย์การค้าต่างๆ ทั้งในกรุงเทพฯ ปริมณฑล และต่างจังหวัด
ซึ่งเป็นแหล่งชุมชนและเป็นที่รวมของแหล่งจับจ่ายใช้สอย
หลากหลายร้านอาหารที่ผู้บริโภคสามารถเข้าถึงได้ง่ายและเลือกใช้บริการได้ตามต้องการ
ความสามารถในการจัดหาพื้นที่เช่าเพื่อขยายสาขาใหม่
และการรักษาพื้นที่เช่าเดิมที่อยู่ในทำเลที่มีศักยภาพ
ด้วยการได้รับการต่ออายุสัญญาเช่าเมื่อครบกำหนดสัญญาเช่า
จึงเป็นปัจจัยที่สำคัญในการดำเนินธุรกิจของบริษัท
โดยบริษัทมีเป้าหมายในการขยายสาขาเพิ่มขึ้นทุกปีในพื้นที่ซึ่งเป็นช่องทางการจำหน่ายของบริษัท
เพื่อรองรับตลาดและพฤติกรรมการบริโภคอาหารบุฟเฟต์ที่มีแนวโน้มการเติบโตอย่างต่อเนื่อง
ดังนั้นหากบริษัทไม่สามารถจัดหาพื้นที่เป้าหมายเพื่อเปิดสาขาร้านอาหารใหม่
หรือไม่ได้รับการต่ออายุสัญญาเช่า
ซึ่งพื้นที่ร้านอาหารของบริษัทส่วนใหญ่เป็นพื้นที่เช่ามีอายุสัญญาเช่าคราวละ 3 ปี
และสามารถต่ออายุสัญญาได้อีกคราวละ 3 ปี
อาจส่งผลกระทบต่อการดำเนินงานและแผนการเพิ่มยอดขายเพื่อสร้างความเติบโตในอนาคตของบริษัทได้

ในปัจจุบันพฤติกรรมผู้บริโภคมีแนวโน้มการรับประทานอาหารนอกบ้านเพิ่มขึ้น
ส่งผลให้จำนวนร้านอาหารมีเพิ่มขึ้นมาก โดยเฉพาะในห้างสรรพสินค้า โมเดิร์นเทรด
และศูนย์การค้าต่างๆ ทำให้มีการแข่งขันในธุรกิจร้านอาหารเพิ่มขึ้น
ประกอบกับคู่แข่งที่ใกล้เคียงกับบริษัท เช่น เอ็มเค สุกี้, ซูกิชิ และชาบูชิ ต่างก็มีรูปแบบธุรกิจ
(Business Model) ที่เน้นการเปิดสาขาร้านอาหารในห้างสรรพสินค้า โมเดิร์นเทรด
และศูนย์การค้าต่างๆ เช่นเดียวกับบริษัท อย่างไรก็ตาม ด้วยข้อจำกัดของพื้นที่และแนวคิด
(Concept) ของห้างต่างๆ ที่ต้องการรวบรวมร้านอาหารประเภทต่างๆ
ให้มีหลากหลายรูปแบบหรือประเภทร้านอาหารที่ไม่ซ้ำกัน
เพื่อตอบสนองความต้องการของลูกค้าให้มากที่สุด
ทำให้อาจเป็นข้อจำกัดในการขยายสาขาไปในห้างที่มีร้านอาหารประเภทเดียวกับฮอท พอท
เปิดอยู่แล้ว

อย่างไรก็ตาม ด้วยรูปแบบร้านอาหารของบริษัทที่สร้างความแตกต่าง
โดยการนำเสนอร้านอาหารบุฟเฟต์นานาชาติสุกี้ ชาบู
และอาหารปิ้งย่างสไตล์ญี่ปุ่นที่เสิร์ฟบนบาร์อาหาร รวมทั้งรสชาติของอาหารที่อร่อย
หลากหลายรายการอาหาร มีคุณภาพ ในราคาเหมาะสมและคุ้มค่าสำหรับผู้บริโภค
ตลอดจนการใช้สื่อโฆษณาที่สามารถเข้าถึงกลุ่มลูกค้าเป้าหมาย
ทำให้ร้านอาหารของบริษัทได้รับการตอบรับที่ดีจากผู้บริโภคเป็นอย่างมาก
และสามารถสร้างชื่อเสียงในระดับร้านอาหารชั้นนำ
ประกอบกับกลยุทธ์การมีหลากหลายประเภทของร้านอาหารหรือแบรนด์ของร้านที่แตกต่างกัน
ซึ่งครอบคลุมหลายกลุ่มลูกค้าเป้าหมาย
ทำให้สามารถเจาะตลาดและเปิดสาขาร้านอาหารในห้างต่างๆ
ที่เป็นพื้นที่เป้าหมายของบริษัทได้อย่างต่อเนื่อง ครอบคลุมในหลายพื้นที่
และสามารถสร้างการเติบโตของยอดขายของบริษัทได้อย่างต่อเนื่อง

นอกจากนี้ ความสำเร็จของร้านสาขาต่างๆ
และการปฏิบัติตามสัญญาเช่าที่ทำกับผู้ให้เช่าด้วยดีตลอดมา
ส่งผลให้บริษัทได้รับการต่ออายุสัญญาเช่าในทุกพื้นที่มาโดยตลอด
มีเพียงบางพื้นที่ที่บริษัทไม่ต้องการต่ออายุสัญญา
ด้วยเหตุผลที่ประเมินแล้วเห็นว่าไม่คุ้มค่าที่จะดำเนินการต่อไป ทั้งนี้
บริษัทไม่เคยประสบปัญหาการจัดหาพื้นที่เช่าหรือการต่ออายุสัญญาเช่าที่ส่งผลกระทบต่อการดำเนินงานบริษัทแต่อย่างใด

2.  ความเสี่ยงจากความเสื่อมสภาพของวัตถุดิบและอาหาร

คุณภาพและความสดใหม่ของวัตถุดิบ มีผลอย่างมากต่อคุณภาพของอาหาร
ซึ่งบริษัทได้ให้ความสำคัญกับวัตถุดิบทุกชนิดที่ใช้ในการผลิตหรือปรุงอาหาร
รวมทั้งที่เสิร์ฟบนบาร์อาหาร โดยวัตถุดิบส่วนใหญ่ของบริษัทกว่าร้อยละ 90 เป็นของสด เช่น
เนื้อสัตว์ ไข่ อาหารทะเล ผัก และผลไม้ต่างๆ ซึ่งโรงงานจะสั่งซื้อเป็นประจำทุกวัน
เพื่อจัดส่งให้แก่ร้านสาขาต่างๆ รวมทั้งเพื่อนำมาผลิตเป็นอาหารหรือผลิตภัณฑ์ของบริษัท เช่น
น้ำจิ้มสุกี้ น้ำจิ้มไดโดมอน หมูปรุงรส เกี๊ยวกุ้ง และลูกชิ้นประเภทต่างๆ เป็นต้น
ก่อนจัดส่งให้แก่ร้านสาขาต่างๆ เพื่อนำไปเสิร์ฟบนบาร์อาหาร
วัตถุดิบดังกล่าวมีอายุการใช้และเก็บรักษาสั้น และมีการเสื่อมสภาพได้ง่าย
ซึ่งหากบริษัทไม่สามารถควบคุมและบริหารการจัดซื้อ
การจัดเก็บและการใช้วัตถุดิบดังกล่าวได้อย่างมีประสิทธิภาพ จะก่อให้เกิดการสูญเสีย (waste)
ได้ง่าย และมีผลกระทบต่อต้นทุนของบริษัท

นอกจากนี้ วัตถุดิบประเภทอื่นๆ ได้แก่ ของแห้งประเภทต่างๆ (เช่น บะหมี่ วุ้นเส้น ข้าวสาร)
เครื่องปรุงรส น้ำมันพืช และอาหารกึ่งสำเร็จรูปต่างๆ (เช่น ขนมจีบ ซาลาเปา) เป็นต้น
ถึงแม้จะมีอายุการใช้และการเก็บรักษาที่นานกว่าวัตถุดิบประเภทของสดก็ตาม
แต่การคงคุณภาพของวัตถุดิบหรืออาหารกึ่งสำเร็จรูปดังกล่าวยังขึ้นกับลักษณะการจัดเก็บ
เพื่อไม่ให้เกิดความเสียหายหรือการเสื่อมคุณภาพได้เร็วกว่าที่ควร
อันจะมีผลกระทบต่อต้นทุนของบริษัท

อย่างไรก็ตาม บริษัทตระหนักถึงความสำคัญของความสดใหม่และคุณภาพของวัตถุดิบและอาหารทุกชนิด
ที่นำมาให้บริการแก่ลูกค้าภายในร้านอาหาร
ในขณะเดียวกันก็ให้ความสำคัญกับการควบคุมต้นทุนวัตถุดิบ
จึงได้มีการวางแผนการจัดซื้อวัตถุดิบและการผลิตให้สอดคล้องกับความต้องการของลูกค้าในแต่ละวัน
และมีการดูแลควบคุมการจัดเก็บวัตถุดิบอย่างเหมาะสม
โดยมีการแยกประเภทของวัตถุดิบที่จัดเก็บในแต่ละคลังสินค้า ตามลักษณะของวัตถุดิบแต่ละประเภท
มีทั้งพื้นที่จัดเก็บทั่วไป ห้องเย็น (Chill Room) และห้องแช่แข็ง (Freezer)
เพื่อคงความสดใหม่และสภาพดั้งเดิมของวัตถุดิบให้คงอยู่อย่างสมบูรณ์
ตลอดจนการควบคุมคุณภาพของวัตถุดิบและสินค้าของร้านสาขา
เพื่อให้การบริหารต้นทุนวัตถุดิบเป็นไปอย่างมีประสิทธิภาพและลดการสูญเสียที่ไม่จำเป็น

3.  ความเสี่ยงจากการผันผวนของราคาวัตถุดิบ

วัตถุดิบส่วนใหญ่ของบริษัทเป็นผลผลิตทางการเกษตร เช่น เนื้อสัตว์ ผัก ผลไม้ และเครื่องเทศต่างๆ
เป็นต้น ซึ่งมีปริมาณและราคาผันผวนตามฤดูกาล ความแปรปรวนของสภาพอากาศ ภัยธรรมชาติ
การแพร่ระบาดของโรคพืชและสัตว์
ตลอดจนปริมาณผลผลิตที่ออกสู่ตลาดและความต้องการของตลาดในขณะนั้นๆ เป็นต้น
ซึ่งเป็นปัจจัยภายนอกที่นอกเหนือการควบคุมของบริษัท
และส่งผลกระทบต่อการจัดหาวัตถุดิบในบางช่วงเวลา รวมทั้งมีผลกระทบต่อราคาต้นทุนวัตถุดิบ
และผลการดำเนินงานของบริษัทได้

บริษัทได้ให้ความสำคัญกับการควบคุมและบริหารต้นทุนอย่างมีประสิทธิภาพ
และพยายามลดผลกระทบที่อาจเกิดขึ้นจากความผันผวนของราคาต้นทุนวัตถุดิบ
โดยฝ่ายจัดซื้อของบริษัทได้มีการติดต่อประสานงานและสร้างสัมพันธภาพที่ดีกับผู้ผลิตและผู้จำหน่ายสินค้าอย่างใกล้ชิดมาโดยตลอด
รวมทั้งได้มีการติดตามภาวะตลาด แนวโน้มราคา
และปริมาณวัตถุดิบในแต่ละช่วงเวลาหรือแต่ละฤดูกาลอย่างใกล้ชิด
รวมทั้งติดตามผลกระทบที่อาจเกิดขึ้นกับวัตถุดิบทั้งทางตรงทางอ้อม
เพื่อประเมินความเสี่ยงที่อาจเกิดขึ้นจากการขาดแคลนหรือความผันผวนของราคาวัตถุดิบต่างๆ
เพื่อเตรียมแก้ไขและรับมือกับสถานการณ์ความเสี่ยงที่อาจเกิดขึ้นได้อย่างรวดเร็ว
รวมทั้งอาจมีการสั่งซื้อวัตถุดิบล่วงหน้าหรือการจองซื้อในปริมาณมากและมีระยะเวลาส่งมอบที่ชัดเจนตามที่ตกลงกัน
เพื่อให้ได้ในส่วนลดเพิ่มขึ้น และมั่นใจได้ว่าบริษัทจะไม่ขาดแคลนวัตถุดิบ

นอกจากนี้
เนื่องจากรายการอาหารภายในร้านของบริษัทมีจำนวนมากและมีการปรับเปลี่ยนหมุนเวียนรายการต่างๆอยู่เป็นประจำให้มีความเหมาะสมและสอดคล้องกับภาวะตลาดในแต่ละช่วงเวลา
จึงสามารถลดผลกระทบจากการขาดแคลนวัตถุดิบหรือความผันผวนของราคาวัตถุดิบบางประเภทในบางช่วงเวลาได้
ซึ่งที่ผ่านมาบริษัทไม่เคยประสบปัญหาการขาดแคลนวัตถุดิบหรือการเพิ่มขึ้นของราคาวัตถุดิบจนมีผลกระทบอย่างมีสาระสำคัญต่อการดำเนินงานของบริษัทแต่อย่างใด
ทั้งนี้ บริษัทจะยังไม่ปรับเพิ่มราคาค่าอาหารทันทีเมื่อราคาวัตถุดิบมีการปรับตัวเพิ่มขึ้น
เนื่องจากวัตถุดิบเกือบทั้งหมดเป็นผลผลิตทางการเกษตรซึ่งมีการขึ้นลงของราคาเกือบทุกวัน
แต่จะพิจารณาปรับเพิ่มราคาอาหาร
ในกรณีที่ราคาวัตถุดิบมีแนวโน้มในทิศทางที่เพิ่มขึ้นโดยตลอดหรือราคาวัตถุดิบโดยรวมมีการปรับเพิ่มขึ้นอย่างมีนัยสำคัญ
เพื่อมิให้บริษัทต้องรับภาระจากต้นทุนที่เพิ่มสูงขึ้นจนกระทบต่อผลการดำเนินงานของบริษัท
แต่ในขณะเดียวกันก็จะต้องพิจารณาเปรียบเทียบกับราคาตลาดหรือคู่แข่ง
เพื่อมิให้กระทบต่อยอดขายหรือฐานลูกค้าโดยรวมของบริษัท

4.  ความเสี่ยงจากการปรับเพิ่มขึ้นของอัตราค่าแรงขั้นต่ำ

เมื่อวันที่ 20 กันยายน 2554 ที่ประชุมคณะรัฐมนตรี
ได้มีมติเห็นชอบในหลักการให้ปรับเงินเดือนขั้นต่ำให้กับผู้ที่จบการศึกษาปริญญาตรีเป็น 15,000 บาท
และอนุมัติปรับอัตราค่าจ้างขั้นต่ำเป็น 300 บาทต่อวัน โดยให้มีผลตั้งแต่วันที่ 1 มกราคม 2555
เป็นต้นไป ทั้งนี้
คณะกรรมการค่าจ้างกลางและผู้ที่เกี่ยวข้องจะได้มีการพิจารณาในรายละเอียดของกรอบเวลา
วิธีการ และเงื่อนไขของการปรับเพิ่มขึ้นดังกล่าวต่อไป

โดยเมื่อวันที่ 22 พฤศจิกายน 2554 ที่ประชุมคณะรัฐมนตรีมีมติเห็นชอบให้ปรับเพิ่มอัตราค่าจ้างขั้นต่ำ
ประจำปี 2555 เฉลี่ยเพิ่มร้อยละ 40 ของค่าจ้างปัจจุบัน และให้มีผลบังคับใช้ในวันที่ 1 เมษายน
2555 โดยจังหวัดที่ได้รับค่าจ้าง 300 บาทก่อนจังหวัดอื่น มี 7 จังหวัด คือ ภูเก็ต กรุงเทพมหานคร
นนทบุรี ปทุมธานีสมุทรปราการ สมุทรสาคร และนครปฐม

การปรับเพิ่มขึ้นของอัตราเงินเดือนและค่าจ้างขั้นต่ำตามนโยบายของรัฐบาลดังกล่าว
มีผลให้บริษัทมีค่าใช้จ่ายที่สูงขึ้น
โดยเฉพาะบริษัทซึ่งมีสาขาร้านอาหารส่วนใหญ่อยู่ในกรุงเทพมหานครและปริมณฑล
อย่างไรก็ตามบริษัทได้ปรับอัตราค่าจ้างขั้นต่ำให้เท่ากับ 300 บาทต่อวัน
สำหรับพนักงานประจำรายวันของร้านสาขาในเขตกรุงเทพมหานคร มาตั้งแต่เดือนกันยายน 2554
ที่ผ่านมาแล้ว (ในช่วงก่อนหน้านี้อัตราค่าจ้างขั้นต่ำของบริษัทก็ใกล้เคีะจำสาขาใกล้ำขมาแล้ว นัตราจ

รษญษญกิจของภาครัฐบบของบริษัทได้
บริษัทจะได้ส่งช่างผู้รับเหงาของบริษัทเข้าดำเนินการแทนบางส่วน 000000ยงกับ 300
บาทต่อวันอยู่แล้ว)
ซึ่งการปรับอัตราค่าจ้างขั้นต่ำดังกล่าวแม้จะกระทบต่อค่าใช้จ่ายของบริษัทบ้างก็ตาม
แต่บริษัทมีมาตรการลดผลกระทบดังกล่าวด้วยการปรับปรุงประสิทธิภาพการบริหารงาน
ลดอัตราการลาออกของพนักงานเพื่อเพิ่มประสิทธิภาพการดำเนินงานชดเชยกับค่าใช้จ่ายที่จะสูงขึ้น
ซึ่งเป็นสิ่งที่บริษัทให้ความสำคัญและดำเนินการมาโดยตลอดเพื่อรักษาความสามารถในการทำกำไรของบริษัทที่สม่ำเสมอ
นอกจากนี้ เนื่องจากธุรกิจร้านอาหารไม่ได้อยู่ภายใต้การควบคุมด้านราคาจากหน่วยงานราชการใด
ดังนั้น หากบริษัทต้องรับภาระค่าใช้จ่ายที่เพิ่มขึ้น
ซึ่งคาดว่าจะส่งผลต่อธุรกิจร้านอาหารโดยทั่วไปที่รวมทั้งคู่แข่งของบริษัทด้วย
บริษัทอาจพิจารณาปรับราคาอาหารเพิ่มขึ้นตามความเหมาะสมเพื่อชดเชยกับค่าใช้จ่ายที่เพิ่มขึ้นดังกล่าวได้

5.  ความเสี่ยงจากภาวะเศรษฐกิจ และการแข่งขัน

การเปลี่ยนแปลงของภาวะเศรษฐกิจมีผลกระทบต่อพฤติกรรมของผู้บริโภค
ในช่วงที่ภาวะเศรษฐกิจชะลอตัวหรือมีแนวโน้มขยายตัวลดลง จะส่งผลกระทบต่อกำลังซื้อของผู้บริโภค
และความกังวลถึงความไม่แน่นอนของรายได้ในอนาคต
ผู้บริโภคต่างประหยัดและลดค่าใช้จ่ายประจำวันลง เพื่อออมเงินไว้ใช้ในอนาคต
ทำให้ภาคธุรกิจต่างๆได้รับผลกระทบตามมา
โดยธุรกิจร้านอาหารก็เป็นธุรกิจหนึ่งที่ได้รับผลกระทบดังกล่าวโดยเฉพาะร้านอาหารต่างประเทศหรือร้านอาหารหรูที่มีราคาแพง
เนื่องจากผู้บริโภคลดความถี่ในการออกไปรับประทานอาหารนอกบ้าน
หรือเลือกร้านอาหารที่มีราคาถูกลง เช่น ร้านอาหารเล็กๆ หรือร้านอาหารรายย่อย
หรือเลือกร้านอาหารระดับกลาง ไม่หรูหรามาก แต่เน้นเรื่องความคุ้มค่า
เพื่อลดค่าใช้จ่ายต่อครั้งในการออกไปรับประทานอาหารนอกบ้าน
ซึ่งจะมีผลกระทบต่อรายได้ของผู้ประกอบการธุรกิจร้านอาหารให้ลดลง

นอกจากนี้ การที่สาขาร้านอาหารทั้งหมดของบริษัท ตั้งอยู่ภายในห้างสรรพสินค้าหรือศูนย์การค้าต่างๆ
จำนวนผู้มาจับจ่ายใช้สอยภายในห้างต่างๆที่ลดลงในยามที่ภาวะเศรฐกิจไม่ดี
ย่อมส่งผลกระทบต่อจำนวนลูกค้าที่มาใช้บริการในร้านอาหารของบริษัทอย่างหลีกเลี่ยงไม่ได้

อย่างไรก็ตาม จากประสบการณ์การดำเนินธุรกิจของบริษัทเป็นระยะเวลากว่า 17 ปี
บริษัทได้ผ่านช่วงวิกฤตเศรษฐกิจมาหลายครั้ง
ทำให้บริษัทมีการเตรียมพร้อมเพื่อรับกับวิกฤติเศรษฐกิจที่อาจเกิดขึ้นตลอดเวลา
และได้มีการวางแผนและปรับกลยุทธ์ทางธุรกิจให้เหมาะสมในแต่ละสถานการณ์เพื่อรองรับการเปลี่ยนแปลงของภาวะเศรษฐกิจ
เช่น การปิดสาขาที่ประสบผลขาดทุนและมีโอกาสฟื้นตัวยาก
รวมทั้งการปรับลดต้นทุนและค่าใช้จ่ายบางรายการที่ไม่จำเป็นลง ทั้งนี้
บริษัทเชื่อว่าการสร้างแบรนด์ให้แข็งแกร่งจะสามารถอยู่รอดหรือเติบโตได้ท่ามกลางภาวะเศรษฐกิจที่ซบเซา
รวมทั้งการรักษาคุณภาพของอาหารและความคุ้มค่าให้กับลูกค้า
ถึงแม้ในยามที่บริษัทได้รับผลกระทบจากภาวะเศรษฐกิจก็ตาม ซึ่งเมื่อสภาวะเศรษฐกิจฟื้นตัวดีขึ้น
ลูกค้าก็จะกลับมาใช้บริการในร้านของบริษัทเพิ่มมากขึ้น

ด้วยสภาวการณ์การแข่งขันทางด้านธุรกิจอาหารมีการแข่งขันกันค่อนข้างสูง มีผู้ประกอบการรายใหม่ๆ
เปิดร้านอาหารญี่ปุ่นจำนวนมากเนื่องจากความนิยมในอาหารประเภทนี้เติบโตอย่างรวดเร็วในประเทศไทย
และมีคู่แข่ง บางรายเปิดร้านอาหารในลักษณะเดียวกันกับของบริษัท อย่างไรก็ตาม
บริษัทมีนโยบายการแข่งขันทางด้านคุณภาพอาหาร ความโดดเด่นในเรื่องของความหลากหลาย
และปรับเปลี่ยนรายการอาหารให้ตรงความต้องการของผู้บริโภคอยู่เสมอ
มีการทำโฆษณาประชาสัมพันธ์และกิจกรรมการตลาดรูปแบบต่างๆ อยู่เสมอ
นอกจากนโยบายด้านการตลาดแล้ว บริษัทยังมีหลายแบรนด์ เพื่อรองรับกำลังซื้อของผู้บริโภคอีกด้วย

6.  ความเสี่ยงจากการเปิดร้านสาขาใหม่

การเพิ่มจำนวนสาขาร้านอาหารของบริษัท เป็นแนวทางหนึ่งในการสร้างความเติบโตให้กับบริษัท
โดยบริษัทได้กำหนดเป้าหมายให้มีการเปิดร้านสาขาเพิ่มขึ้นในแต่ละปีให้สอดคล้องกับภาวะตลาด
ความต้องการและกำลังซื้อของผู้บริโภคแต่ในขณะเดียวกันก็มีการปิดร้านสาขาบางสาขาที่ไม่สามารถทำยอดขายได้ตามเป้าหมายที่กำหนด
ในการลงทุนเปิดร้านสาขาใหม่นั้น จะต้องใช้เงินลงทุนสาขาละประมาณ 6 - 7 ล้านบาท ได้แก่
เงินลงทุนในการปรับปรุงอาคารพื้นที่เช่า ค่าตกแต่งร้าน เครื่องครัวและอุปกรณ์
เงินประกันตามสัญญาเช่าร้าน เป็นต้น ทั้งนี้ขนาดของเงินลงทุนในแต่ละสาขาขึ้นกับทำเลที่ตั้ง
ขนาดพื้นที่ และการตกแต่งร้านเป็นสำคัญ โดยที่บริษัทอาจมีความเสี่ยงจากการลงทุนเปิดร้านใหม่
หากไม่สามารถทำยอดขายให้เป็นตามเป้าหมายที่กำหนด
หรืออัตราผลตอบแทนการลงทุนไม่เป็นไปตามที่คาดการณ์ไว้
ซึ่งจะส่งผลกระทบต่อผลประกอบการโดยรวมของบริษัท
และในกรณีที่ต้องมีการปิดร้านสาขาดังกล่าวบริษัทจะต้องตัดจำหน่ายสินทรัพย์ต่างๆ เช่น ส่วนปรับปรุง
ตกแต่งอาคาร เป็นต้น ที่ได้ลงทุนไว้ในร้านออกจากบัญชี ทำให้บริษัทมีค่าใช้จ่ายโดยรวม

บริษัทตระหนักถึงความเสี่ยงที่อาจเกิดขึ้นจากการลงทุนเปิดร้านสาขาใหม่
จึงต้องมีการพิจารณาอย่างรอบคอบในการดำเนินการต่างๆ รวมทั้งการวิเคราะห์ถึงปัจจัยต่างๆ
ที่มีผลกระทบต่อการลงทุน ได้แก่ ภาวะเศรษฐกิจ ทำเลที่ตั้ง
ความหนาแน่นของชุมชนและกำลังซื้อในพื้นที่นั้นๆ
การเลือกประเภทร้านอาหารหรือแบรนด์ให้สอดคล้องกับกลุ่มลูกค้าเป้าหมายในแต่ละพื้นที่ เป็นต้น
โดยจะต้องคำนึงถึงประโยชน์และความคุ้มค่าของการลงทุน ภายใต้ความเสี่ยงที่ยอมรับได้เป็นสำคัญ
รวมทั้งจะต้องเตรียมความพร้อมด้านแหล่งเงินทุน การจัดการควบคุมดูแลร้าน การจัดหาบุคลากร
สินค้าและวัตถุดิบที่มีคุณภาพและเพียงพอต่อความต้องการ
รวมทั้งการจัดทำแผนงานด้านการตลาดและการส่งเสริมการขายด้านต่างๆ
เพื่อให้มีผู้มาใช้บริการในร้านและเพิ่มยอดขายให้กับร้านสาขานั้นๆ
รวมทั้งยังเป็นการสร้างฐานลูกค้าใหม่ให้กับบริษัท นอกจากนี้
บริษัทมีการติดตามรายงานผลประกอบการในแต่ละสาขาเป็นประจำทุกเดือน เพื่อให้ทราบถึงปัญหา
อุปสรรค และมีการดำเนินการเพื่อแก้ไขปัญหาดังกล่าวได้ทันท่วงที
รวมทั้งใช้ในการวางแผนและกำหนดทิศทางการเติบโตของบริษัทในอนาคต

7.  ความเสี่ยงด้านการเงิน

บริษัทอาจมีความเสี่ยงจากการกู้ยืมเงินจำนวนมาก เพื่อใช้ในโครงการลงทุนตามแผนขยายงานในปี
2555 ส่วนที่ยังเหลืออยู่ ได้แก่ การเปิดร้านสาขาใหม่และการปรับปรุงร้านสาขาเดิมของฮอท พอท
การชำระเงินค่าซื้อสิทธิการเช่าพื้นที่สาขาร้านไดโดมอนส่วนที่เหลือให้แก่ธนาคารธนชาต
และธนาคารกรุงไทย และการปรับปรุงสาขาร้านไดโดมอน รวมเป็นเงินลงทุนทั้งสิ้นประมาณ 290
ล้านบาท โดยมีแหล่งเงินทุนจากเงินกู้ยืมสถาบันการเงิน เงินทุนหมุนเวียนภายในบริษัท
และเงินที่ได้จากการเสนอขายหุ้นต่อประชาชน

ทั้งนี้แหล่งเงินทุนส่วนใหญ่จะมาจากเงินกู้ยืมสถาบันการเงิน
โดยปัจจุบันบริษัทได้รับอนุมัติวงเงินกู้ยืมจากธนาคารพาณิชย์สองแห่งจำนวนรวม 315 ล้านบาท
ประกอบด้วยวงเงินกู้ยืมเพื่อใช้ขยายสาขาใหม่และปรับปรุงร้านสาขาเดิมของฮอทพอท จำนวน 165
ล้านบาท และวงเงินกู้ยืมเพื่อใช้ลงทุนในกิจการของไดโดมอนจำนวน 150 ล้านบาท
ซึ่งในอนาคตหากมีการเบิกใช้วงเงินกู้ยืมตามแผนการลงทุนดังกล่าวจะทำให้บริษัทมีหนี้สินเพิ่มขึ้นจำนวนมาก
และมีค่าใช้จ่ายดอกเบี้ยเพิ่มขึ้น

ทั้งนี้ ณ วันที่ 31 ธันวาคม 2555 บริษัทมีหนี้สินรวม 450.75 ล้านบาท ส่วนของผู้ถือหุ้นรวม
382.09 ล้านบาท และมีอัตราส่วนหนี้สินต่อทุนเท่ากับ 1.18 เท่า หรือเท่ากับ 1.13 เท่า
ในกรณีคำนวณตามเกณฑ์ของสัญญากู้เงินเพื่อใช้ขยายสาขาของฮอท พอท นอกจากนี้
ในการกู้ยืมเงินจากสถาบันการเงินดังกล่าว บริษัทจะต้องปฏิบัติตามเงื่อนไขของสัญญากู้เงิน
ที่จะต้องดำรงอัตราส่วนหนี้สินต่อทุนไม่ให้เกิน 1.5 เท่า ตามสัญญากู้เงินเพื่อใช้ขยายสาขาของฮอท
พอท (ตามสัญญากู้เงินกำหนดให้หนี้สิน หมายถึง หนี้สินทั้งหมด หัก เงินกู้ยืมกรรมการหรือผู้ถือหุ้น
และส่วนทุน หมายถึง ส่วนของผู้ถือหุ้นทั้งหมด รวมกับเงินกู้ยืมกรรมการหรือผู้ถือหุ้น)
และอัตราส่วนหนี้สินต่อทุนไม่ให้เกิน 2.0 เท่า ตามสัญญากู้เงินเพื่อลงทุนในกิจการของไดโดมอน
(คำนวณอัตราส่วนหนี้สินต่อทุน โดยใช้หนี้สินรวมหารด้วยส่วนของผู้ถือหุ้นรวม)

อย่างไรก็ตาม เงินสดที่ใช้ในการลงทุนดังกล่าว
รวมทั้งการชำระเงินค่าซื้อสิทธิการเช่าพื้นที่ร้านสาขาจากธนาคารธนชาต และธนาคารกรุงไทย
และการปรับปรุงร้านสาขาที่ซื้อมาจากไดโดมอน เป็นการทยอยจ่ายชำระค่าซื้อสิทธิการเช่า
และทยอยลงทุนปรับปรุงร้านสาขาตามความเหมาะสมและมีความยืดหยุ่นได้
ซึ่งบริษัทจะไม่เบิกเงินกู้ทั้งหมดในคราวเดียว
ในขณะเดียวกันเงินกู้ที่ได้เบิกไปแล้วก็ต้องทยอยชำระคืนเป็นรายเดือน
ซึ่งจะทำให้มียอดเงินกู้ยืมบางส่วนลดลง รวมทั้งจะมีส่วนของผู้ถือหุ้นเพิ่มขึ้นจากกำไรสุทธิในแต่ละงวด
และเงินที่ได้จากการเสนอขายหุ้นให้แก่ประชาชนครั้งแรก
ช่วยให้บริษัทสามารถรักษาอัตราส่วนหนี้สินต่อทุนไม่ให้เกินอัตราที่กำหนดดังกล่าวข้างต้น

นอกจากนี้ บริษัทจะมีค่าใช้จ่ายดอกเบี้ยเพิ่มขึ้น ทั้งนี้
บริษัทได้ตระหนักถึงความเสี่ยงที่อาจเกิดขึ้นดังกล่าว
และได้วางแผนการใช้เงินอย่างระมัดระวังเพื่อไม่ให้มีการปฏิบัติผิดตามเงื่อนไขของสัญญากู้เงิน
โดยเฉพาะการจ่ายชำระคืนเงินกู้ยืมทั้งเงินต้นและดอกเบี้ยให้ได้ตามกำหนดเวลา
รวมทั้งการเบิกเงินกู้จะต้องพิจารณาตามความจำเป็นควบคู่กับการรักษาอัตราส่วนหนี้สินต่อทุนไม่ให้เกินกว่าอัตราที่ธนาคารกำหนด

8.  ความเสี่ยงจากการพึ่งพิงผู้บริหาร

เนื่องจากนายสมพล ฤกษ์วิบูลย์ศรี ประธานเจ้าหน้าที่บริหาร และนางสาวสกุณา บ่ายเจริญ
รองประธานเจ้าหน้าที่บริหาร ซึ่งเป็นผู้บริหารและผู้ถือหุ้นรายใหญ่ของบริษัท
และเป็นผู้ร่วมกันก่อตั้งบริษัท
มีประสบการณ์ในธุรกิจและมีส่วนสำคัญอย่างมากในการบริหารงานในบริษัทให้มีชื่อเสียง
มีฐานะการเงินที่มั่นคงและมีผลการดำเนินงานที่เติบโตอย่างต่อเนื่อง
รวมทั้งสามารถสร้างแบรนด์ฮอท พอท ให้เป็นที่รู้จักและยอมรับในตลาดร้านอาหารชั้นนำ
ซึ่งหากบริษัทสูญเสียบุคคลดังกล่าวไป
อาจส่งผลกระทบต่อการบริหารงานและผลการดำเนินงานของบริษัทในอนาคตได้

อย่างไรก็ตาม บริษัทตระหนักถึงความเสี่ยงจากการพึ่งพิงผู้บริหาร
และได้มีการวางระบบการทำงานให้ลดการพึ่งพิงผู้บริหาร โดยการกระจายงาน หน้าที่
ความรับผิดชอบ อำนาจในการจัดการด้านต่างๆ ให้แก่ผู้บริหารในสายงานต่างๆ ตามความถนัด
ประสบการณ์ ความรู้ ความสามารถของแต่ละบุคคลอย่างชัดเจนและเหมาะสม
รวมทั้งมีนโยบายในการส่งเสริมและพัฒนาความรู้ ความสามารถ
ทักษะความเป็นผู้นำให้แก่ผู้บริหารและบุคลากรอย่างต่อเนื่อง
ตลอดจนมีนโยบายสรรหาบุคลากรที่มีความรู้ ความสามารถ
เพื่อมาร่วมงานกับบริษัทเพิ่มเติมให้สอดคล้องกับแผนการขยายกิจการ
เพื่อสร้างการเติบโตอย่างมั่นคงให้กับบริษัท